ΑΠΟΦΑΣΗ ΤΗΣ ΕΠΙΤΡΟΠΗΣ της 21ης Δεκεμβρίου 1993 περί εγκρίσεως κοινού χρηματοδοτικού μηχανισμού, όσον αφορά μεμονωμένα προγράμματα που συνεπάγονται το κλείσιμο εγκαταστάσεων παραγωγής βαρέων μορφοχαλύβων, φύλλων και πλατιών ταινιών θερμής ελάσεως και λαμαρινών quarto της κοινοτικής βιομηχανίας σιδήρου και χάλυβα (Τα κείμενα στην ισπανική, δανική, γερμανική, αγγλική, γαλλική, ιταλική και ολλανδική γλώσσα είναι τα μόνα αυθεντικά) (94/6/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 53 πρώτο εδάφιο στοιχείο α),
την αίτηση που υποβληθηκε στις 14 Ιουλίου 1993 από την Ευρωπαϊκή Ένωση χαλυβουργικών επιχειρήσεων, Eurofer, εξ ονόματος 17 επιχειρήσεων της κοινοτικής βιομηχανίας σιδήρου και χάλυβα,
Μετά από διαβούλευση με τη συμβουλευτική επιτροπή και το Συμβούλιο,
Εκτιμώντας ότι:
Ι. ΠΡΑΓΜΑΤΙΚΑ ΠΕΡΙΣΤΑΤΙΚΑ Η κοινοτική χαλυβουργία διανύει ήδη από ενός έτους και πλέον μια περίοδο που χαρακτηρίζεται από γενικευμένη απώλεια των αγορών διάθεσης προϊόντων και συρρίκνωση των τιμών. Η κατάσταση αυτή που παρουσιάζει δυσχέρειες συγκυριακής και διαρθρωτικής φύσεως, οφείλεται σε διάφορους παράγοντες. Στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο στις 23 Νοεμβρίου 1992, υπογραμμίστηκε ότι η ύπαρξη υπερβάλλουσας παραγωγικής ικανότητας αποτελεί ένα από τα αίτια των διαρθρωτικών δυσχερειών. Από το 1986 έως το 1991, η παραγωγική ικανότητα σε πλατιές ταινίες θερμής έλασης αυξήθηκε κατά 3 εκατομμύρια τόνους.
Προκειμένου να προσδιοριστούν τα προϊόντα και οι παραγόμενες ποσότητες που θα απαιτούσαν τη λήψη μέτρων εξυγίανσης, η Επιτροπή, με τη σύμφωνη γνώμη του Συμβουλίου, ζήτησε την κατάρτιση έκθεσης σχετικά με την προσπάθεια που πρέπει να καταβληθεί προς μείωση της παραγωγικής ικανότητας, μετά από επιμέρους διαβουλεύσεις που πραγματοποιήθηκαν με μεγάλο αριθμό υπευθύνων χαλυβουργικών επιχειρήσεων.
Η εν λόγω έκθεση παρουσιάστηκε κατά τη σύνοδο του Συμβουλίου της 25ης Φεβρουαρίου 1993 που ήταν αφιερωμένη στην αναδιάρθρωση του χαλυβουργικού τομέα. Το Συμβούλιο δήλωσε ότι επρόκειτο να διεκπεραιώσει το ταχύτερο τις προτάσεις όσον αφορά τις διαδικασίες ελέγχου των κρατικών ενισχύσεων στο πλαίσιο του άρθρου 95 της συνθήκης ΕΚΑΧ, εφόσον προβλέπεται το κλείσιμο εγκαταστάσεων παραγωγής, ενώ συγχρόνως επεσήμανε ότι η έκθεση υπογράμμιζε ότι ήταν αναγκαίο να καταβληθεί πρόσθετη προσπάθεια από τις επιχειρήσεις προκειμένου να μειωθεί η παραγωγική ικανότητα και να εξασφαλιστεί έτσι η αποδοτικότητα των επιχειρήσεων. Το Συμβούλιο εκφράστηκε υπέρ της πρότασης της Επιτροπής να εξετάσει στο πλαίσιο της προσπάθειας αυτής τους κοινούς χρηματοδοτικούς μηχανισμούς που προβλέπονται στο άρθρο 53 στοιχείο α) της συνθήκης ΕΚΑΧ.
Μέσω της Ευρωπαϊκής Ενώσεως Χαλυβουργικών Επιχειρήσεων, Eurofer, τρεις όμιλοι επιχειρήσεων που αντιπροσωπεύουν τρεις ξεχωριστές κατηγορίες προϊόντων υπέβαλαν, στις 14 Ιουλίου 1993, αίτηση για την έγκριση κοινού χρηματοδοτικού μηχανισμού όσον αφορά προγράμματα που προβλέπουν την μεμονωμένη και μονομερή παύση της λειτουργίας εγκαταστάσεων παραγωγής βαρέων μορφοχαλύβων, φύλλων και πλατέων ταινιών θερμής ελάσεως και λαμαρινών quarto.
Στην ανακοίνωση της, της 8ης Σεπτεμβρίου 1993 προς το Συμβούλιο και τη συμβουλευτική επιτροπή ΕΚΑΧ δυνάμει του άρθρου 53 στοιχείο α) της συνθήκης, η Επιτροπή ζήτησε τη γνώμη αυτών των φορέων και κοινοποίησε τις γενικές κατευθύνσεις που επρόκειτο να ακολουθήσει για την έγκριση του χρηματοδοτικού μηχανισμού.
Τα χαρακτηριστικά του μηχανισμού είναι τα ακόλουθα:
- τα μέρη που συμμετέχουν στον χρηματοδοτικό μηχανισμό και τα οποία δεν κλείνουν τις εγκαταστάσεις τους παραγωγής ή δεν μειώνουν την παραγωγική τους ικανότητα (επονομαζόμενα στο εξής "άλλα μέρη" συμβάλουν στη χρηματοδότηση της μείωσης της παραγωγικής ικανότητας των μερών που έχουν επιλέξει το κλείσιμο εγκαταστάσεων (επονομαζόμενα στο εξής "μέρη που επιλέγουν το κλείσιμο εγκαταστάσεων")- προβλέπεται μείωση της παραγωγικής ικανότητας κατά 2,5 εκατομμύρια τόνους για βαρείς μορφοχάλυβες, 6 εκατομμύρια τόνους για φύλλα και πλατιές ταινίες θερμής ελάσεως και 2 εκατομμύρια τόνους λαμαρίνες quarto,
- το ποσό ανά μονάδα που έχει επιλεγεί ως ενιαίο μέγεθος αναφοράς για το βιομηχανικό κόστος όσον αφορά την επιλέξιμη παύση λειτουργίας εγκαταστάσεων στην περίπτωση ελασματοποιείων, ανέρχεται σε 60 Ecu ανά τόνο για τα φύλλα και τις πλατιές ταινίες θερμής ελάσεως και για τις quarto, και σε 40 Ecu ανά τόνο για τους βαρείς μορφοσιδήρους. Στο ποσό αυτό μπορούν να προστεθούν, σε περίπτωση αντίστοιχης παύσης λειτουργίας εγκαταστάσεων που αφορούν προηγούμενα στάδια επεξεργασίας 50 Ecu ανά τόνο για τα χαλυβουργεία με ηλεκτρικές καμίνους και 100 Ecu ανά τόνο για τα χαλυβουργεία με καμίνους οξυγόνου και άλλες εγκαταστάσεις που αφορούν προηγούμενα στάδια επεξεργασίας,
- η παραγωγική ικανότητα που είναι επιλέξιμη για συμμετοχή στην κάλυψη του κόστους εκ μέρους των άλλων μερών καθορίζεται λαμβάνοντας υπόψη τη δηλωθείσα στο ερωτηματολόγιο 2-61 παραγωγική ικανότητα, το ποσοστό χρησιμοποίησης της παραγωγικής ικανότητας το 1991 και το 1992, και, κατά περίπτωση, την εναπομένουσα παραγωγική ικανότητα του μέρους που έχει επιλέξει το κλείσιμο εγκαταστάσεων,
- το κλείσιμο εγκαταστάσεων θεωρείται ως οριστικό εφόσον πραγματοποιείται σύμφωνα με τις διατάξεις του άρθρου 8 της απόφασεως αριθ. 3010/91/ΕΚΑΧ της Επιτροπής (1). Η επανεγκατάσταση σε άλλη τοποθεσία, από την οποία είναι απίθανη η πραγματοποίηση εξαγωγών προς την κοινοτική αγορά, μπορεί εξομοιωθεί με οριστική παύση λειτουργίας,
- τα μέρη που επιλέγουν το κλείσιμο εγκαταστάσεων αναλαμβάνουν την υποχρέωση να μην αυξήσουν την εναπομένουσα παραγωγική τους ικανότητα επί μία πενταετία για τα προϊόντα που αποτελούν αντικείμενο χρηματοδοτικού μηχανισμού, επί ποινή προστίμου 100 Ecu ανά τόνο αύξησης της παραγωγικής ικανότητας καταβλητέου στα άλλα μέρη. Η αύξηση της παραγωγικής ικανότητας η οφειλόμενη σε εργασίες συντήρησης ή σε τρέχουσες παραγωγικές επενδύσεις περιορίζεται σε 2 % ετησίως επί μία πενταετία. Οι επενδύσεις σε νέες τεχνολογίες δεν αποκλείονται εφόσον υποκαθιστούν υφιστάμενη παραγωγική ικανότητα χωρίς καθαρή αύξηση αυτής,
- το πρόγραμμα για το μεμονωμένο κλείσιμο εγκαταστάσεων παραγωγής πρέπει να κοινοποιείται στην Επιτροπή με αναλυτικά στοιχεία των εγκαταστάσεων που πρόκειται να κλείσουν, καταρχήν, πριν από τις 31 Δεκεμβρίου 1994.
ΙΙ. ΝΟΜΙΚΗ ΕΚΤΙΜΗΣΗ Σύμφωνα με το άρθρο 2 δεύτερο εδάφιο της συνθήκης, η Κοινότητα οφείλει να μεριμνά για τη δημιουργία προϋποθέσεων που εξασφαλίζουν την ορθολογικότερη κατανομή της παραγωγής στο υψηλότερο επίπεδο παραγωγικότητας.
Ο χρηματοδοτικός μηχανισμός είναι απαραίτητος για την υλοποίηση των στόχων που προσδιορίζεται στο άρθρο 3 της συνθήκης. Για το σκοπό αυτό, κάθε πρόγραμμα που αφορά το μεμονωμένο κλείσιμο εγκατάστασης παραγωγής, στο πλαίσιο του εν λόγω μηχανισμού, μπορεί να συμβάλει στη βελτίωση της κανονικής απόδοσης ενός μέρους των κεφαλαίων που έχουν επενδυθεί στη βιομηχανία σιδήρου και χάλυβα, δεδομένου ότι, εφόσον η ζήτηση δεν παρουσιάσει μείωση, η παύση της λειτουργίας ορισμένων εγκαταστάσεων μπορεί να οδηγήσει σε βελτίωση της παραγωγικότητας των εγκαταστάσεων που παραμένουν εν λειτουργία.
Στον τομέα της παραγωγής, η Επιτροπή, σύμφωνα με το άρθρο 5 δεύτερο εδάφιο τρίτη περίπτωση και το άρθρο 57 της συνθήκης, προσφεύγει κατά προτίμηση σε έμμεσους τρόπους δράσης αποφεύγοντας την ανάληψη απευθείας ενεργειών με τον καθορισμό ποσοστώσεων παραγωγής ή με την ανακατανομή των πόρων. Οι παρεμβάσεις της Επιτροπής πρέπει να είναι περιορισμένες και είναι δυνατόν να αναλαμβάνονται σε συνεργασία με τους ενδιαφερόμενους- αυτό επιτρέπει την ευνοϊκή υποδοχή των πρωτοβουλιών εκ μέρους των επιχειρήσεων που στοχεύουν στην ανάπτυξη συνεργασίας με την κοινονική πολιτική για την καταπολέμηση της κρίσης η οποία στηρίζεται στην αρχή της αλληλεγγύης.
Οι χρηματοδοτικοί μηχανισμοί του άρθρου 53 της συνθήκης αποτελούν έμμεσες διαδικασίες παρέμβασης κατά την έννοια του άρθρου 57 αυτής στο μέτρο που έχουν έμμεσα μόνο αποτελέσματα στην προσφορά ή στη ζήτηση προϊόντων- αυτό ακριβώς συμβαίνει στην περίπτωση ενός χρηματοδοτικού μηχανισμού με τον οποίο ορισμένες επιχειρήσεις προτείνουν, σε εθελοντική βάση, να χρηματοδοτήσουν από κοινού το πρόγραμμα για το μεμονωμένο κλείσιμο των εγκαταστάσεων των άλλων επιχειρήσεων προκειμένου να αντισταθμιστεί το προκύπτον βιομηχανικό κόστος και να μειωθεί η υπερβάλλουσα παραγωγική ικανότητα του σχετικού προϊόντος στην Κοινότητα.
Για να είναι συμβατά με τις διατάξεις της συνθήκης και ιδίως το άρθρο 4 στοιχείο δ) και το άρθρο 65, τα εν λόγω προγράμματα δεν πρέπει να παρέχουν στους συμμετέχοντες τη δυνατότητα να καθορίζουν από κοινού τις τιμές ή να συντονίζουν τις πολιτικές τους στον τομέα της παραγωγής, των επενδύσεων ή των πωλήσεων.
Για το σκοπό αυτό, επιβάλλονται στις συμμετέχουσες επιχειρήσεις οι ακόλουθοι όροι και υποχρεώσεις:
1. Οι επιχειρήσεις απαγορεύεται, στο πλαίσιο του χρηματοδοτικού μηχανισμού, να συνάπτουν συμφωνίες, να ασκούν εναρμονισμένες πρακτικές ή να προβαίνουν σε μονομερείς δηλώσεις όσον αφορά τις τιμές, το ποσοστό χρησιμοποίησης της παραγωγικής ικανότητας ή το επίπεδο παραγωγής που παραμένει υπό τον έλεγχο καθενός από τα μέρη μετά το κλείσιμο των εγκαταστάσεων και, κατά τη διάρκεια του μηχανισμού αυτού, τα μέλη δεν λαμβάνουν μέρος σε οποιαδήποτε εναρμονισμένη πρακτική ή συμφωνία ανταλλαγής πληροφοριών που μπορεί να περιορίσει τον ανταγωνισμό χωρίς να ενημερώσουν προηγουμένως την Επιτροπή-
2. Όλα τα επιμέρους προγράμματα και η χρηματοδότησή τους πρέπει να κοινοποιούνται προς έγκριση στην Επιτροπή το αργότερο τρεις μήνες μετά την κοινοποίηση εκ μέρους της Επιτροπής της παρούσας απόφασης στα ενδιαφερόμενα μέρη. Η Επιτροπή ελέγχει κατά πόσο το κλείσιμο των εγκαταστάσεων συμβιβάζεται με τις διατάξεις του άρθρου 8 της απόφασης αριθ. 3010/91/ΕΚΑΧ.
3. Η Επιτροπή πρέπει να έχει πρόσβαση σε όλες τις πληροφορίες που απαιτούνται προς εξακρίβωση της λειτουργίας κάθε προγράμματος για το κλείσιμο εγκαταστάσεων και του χρηματοδοτικού μηχανισμού. Απαιτεί την υποβολή εκθέσεων δραστηριότητας και μπορεί να ζητήσει συμπληρωματικές πληροφορίες, ιδίως από τα μέρη που επιλέγουν το κλείσιμο εγκαταστάσεων.
Η Επιτροπή ασκεί μόνιμο έλεγχο προκειμένου να διασφαλίζει ότι εφαρμόζονται οι περιορισμοί υπό τους οποίους χορηγήθηκε η έγκριση στους ενδιαφερόμενους και ιδίως ότι τηρούνται οι όροι και οι υποχρεώσεις που έχουν οριστεί, και ότι τα μέτρα που έχουν ληφθεί από τα μέρη δεν περιορίζουν τον ανταγωνισμό σε βαθμό μεγαλύτερο από τον απαιτούμενο προς εκπλήρωση του στόχου τους και ότι δεν αντίκεινται σε άλλες διατάξεις της συνθήκης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται ο χρηματοδοτικός μηχανισμός που έχει ως αντικείμενο την από κοινού χρηματοδότηση, από τις συμμετέχουσες επιχειρήσεις εντός κάθε μιας από τις τρεις ομάδες κατηγοριών προϊόντων, της μείωσης της παραγωγικής ικανότητας με το κλείσιμο των εγκαταστάσεων παραγωγής, κατά 2,5 εκατομμύρια τόνους βαρέων μορφοχαλύβων, 6 εκατομμύρια τόνους φύλλων και πλατιών ταινιών θερμής ελάσεως και 2 εκατομμύρια τόνους λαμαρινών quarto.
Άρθρο 2
Κάθε συμμετέχουσα επιχείρηση που έχει επιλέξει το κλείσιμο εγκαταστάσεων κοινοποιεί στην Επιτροπή, σύμφωνα με το έντυπο που εμφαίνεται στο παράρτημα ΙΙ, εντός προθεσμίας τριών μηνών από την ημερομηνία κοινοποίησης της παρούσας απόφασης, το πρόγραμμά της για το κλείσιμο εγκαταστάσεων παραγωγής του σχετικού προϊόντος. Η Επιτροπή δημοσιεύει τα σημαντικότερα στοιχεία που περιέχονται στη σχετική αίτηση. Εάν η Επιτροπή, εντός προθεσμίας δύο μηνών από την ημερομηνία δημοσίευσης στην Επίσημη Εφημερίδα των Ευρωπαϊκών Κοινοτήτων, δεν γνωστοποιήσει στα ενδιαφερόμενα μέρη ότι υπάρχουν αμφιβολίες όσον αφορά τη συμβατότητα του εν λόγω προγράμματος με την παρούσα απόφαση, το πρόγραμμα αυτό θεωρείται ότι έχει εγκριθεί.
Εάν, μετά την εκπνοή της προθεσμίας αυτής η Επιτροπή διαπιστώσει ότι τα εν λόγω προγράμματα, όπως έχουν ενδεχομένως τροποποιηθεί από τα μέρη πληρούν τους όρους που επιβάλλονται στην παρούσα απόφαση, μπορεί να προβεί σε ρητή έγκρισή τους.
Άρθρο 3
Η έγκριση προϋποθέτει ότι οι επιχειρήσεις δεν πρέπει, στο πλαίσιο του χρηματοδοτικού μηχανισμού, να συνάπτουν συμφωνίες ή να ασκούν εναρμονισμένες πρακτικές ή να προβούν σε μονομερείς δηλώσεις όσον αφορά τις τιμές, τα ποσοστά χρησιμοποίησης της παραγωγικής ικανότητας ή το επίπεδο παραγωγής το οποίο παραμένει υπό τον έλεγχο καθενός από τα μέρη μετά το κλείσιμο των εγκαταστάσεων και ότι, κατά τη διάρκεια του μηχανισμού αυτού, τα μέρη δεν συμμετέχουν σε οποιαδήποτε εναρμονισμένη πρακτική ή συμφωνία ανταλλαγής πληροφοριών που περιορίζουν ενδεχομένως τον ανταγωνισμό, χωρίς να ενημερώσουν προηγουμένως την Επιτροπή.
Άρθρο 4
Η έγκριση προϋποθέτει ότι η ένωση και οι επιχειρήσεις που αναφέρονται στο άρθρο 6, συμπεριλαμβανομένων των μητρικών και των ελεγχόμενων θυγατρικών εταιρειών τους, υποχρεούνται να δέχονται οποιαδήποτε εξακρίβωση θεωρείται αναγκαία από την Επιτροπή για την εύρυθμη εφαρμογή του χρηματοδοτικού μηχανισμού και των προγραμμάτων για το κλείσιμο των εγκαταστάσεων παραγωγής σύμφωνα με το άρθρο 8 της απόφασης αριθ. 3010/91/ΕΚΑΧ.
Άρθρο 5
Η Επιτροπή μπορεί να ανακαλέσει την έγκριση που έχει χορηγηθεί υπέρ ενός προγράμματος για το κλείσιμο εγκαταστάσεων εάν διαπιστώσει ότι το μέρος που επιλέγει το κλείσιμο εγκαταστάσεων και τα άλλα μέρη που συμμετέχουν στο χρηματοδοτικό μηχανισμό δεν έχουν συμμορφωθεί με την παρούσα απόφαση.
Άρθρο 6
Η παρούσα απόφαση απευθύνεται στην Ευρωπαϊκή ένωση χαλυβουργικών επιχειρήσεων, Eurofer, και στις ενδιαφερόμενες επιχειρήσεις σύμφωνα με τον κατάλογο που εμφαίνεται στο παράρτημα Ι.
Βρυξέλλες, 21 Δεκεμβρίου 1993.